ועדת הפנים והגנת הסביבה, כנסת 20, פרוטוקול מספר 745, 2018-11-15 15:12

יואב קיש: שלום לכולם.

יואב קיש: אני פותח את ישיבת ועדת הפנים והגנת הסביבה.

יואב קיש: יש בפנינו שתי הצעות חוק שנרצה להצמיד אותן: הצעת חוק למניעת מפגעים סביבתיים (תביעות אזרחיות) (תיקון – מניעת פגיעה בערכים טבעיים מוגנים), התשע"ז-2017, פ/4594 של רשימה ארוכה של חברי כנסת, ובראשם חברת הכנסת טלי פלוסקוב – הכנה לקריאה הראשונה, והצעת חוק באותו שם שמספרה פ/4595 של חברת הכנסת נורית קורן – הכנה לקריאה הראשונה.

יואב קיש: חברת הכנסת טלי פלוסקוב התקשרה להגיד שהיא לא מרגישה טוב ולכן היא מתנצלת והיא לא תגיע לישיבה.

יעל כהן-פארן: אני פה בשם המציעים.

יואב קיש: בסדר.

יואב קיש: אני מציע שנתחיל בהצבעה על מיזוג הצעות החוק.

יואב קיש: גברתי היועצת המשפטית, אין מניעה לזה, נכון?

לירון אדלר: לא, אין מניעה.

יואב קיש: אני מעלה להצעה את ההצעה למזג את שתי הצעות החוק.

יואב קיש: מי בעד?

יואב קיש: ירים את ידו.

יואב קיש: מי נגד?

יואב קיש: מי נמנע?

יואב קיש: בעד – 3

יואב קיש: נמנעים – אין

יואב קיש: ההצעה למזג את הצעות החוק נתקבלה.

יואב קיש: דרך אגב, הנוסח של הצעות החוק זהה לחלוטין?

נורית קורן: כן.

נורית קורן: זה אותו דבר.

נורית קורן: הצמדתי את ההצעה שלי להצעה השנייה.

נורית קורן: אני חתומה גם על הצעת החוק הראשונה.

יואב קיש: אני בודק ורואה שאני לא חתמתי על הצעת החוק.

יואב קיש: אמרתי שממילא זה בא לוועדה.

יואב קיש: אם כך, אתן למציעות להתייחס ואחרי כן נקרא את הצעת החוק ונשמע את ההתייחסויות השונות.

יואב קיש: מי שרוצה להירשם לדיבור, נא להירשם.

יואב קיש: נורית קורן, בבקשה.

נורית קורן: תודה, אדוני היושב-ראש.

נורית קורן: הצעת החוק הזאת חשובה ביותר, כדי למנוע מפגעים סביבתיים, כדי למנוע פגיעה בערכים טבעיים ומוגנים ובאזורים מוגנים.

נורית קורן: אנחנו רואים, כפי שהיה במקרה של דליפת השמן באשלים, שהיה מפגע סביבתי חמור ביותר, ואפילו שהמדינה זיהמה לא היה מי שינקה ויתריע.

נורית קורן: חשוב מאוד שכאן הוסיפו תביעה אזרחית, שנוכל לתבוע כל מי שיוצר מפגע סביבתי.

יואב קיש: היום אי אפשר?

נורית קורן: לא.

יואב קיש: למה אי אפשר?

יואב קיש: רק ארגונים ספציפיים יכולים לתבוע?

יעל כהן-פארן: גם ארגונים לא יכולים.

יואב קיש: זה פלילי?

נורית קורן: זה היה פלילי.

יואב קיש: אין היום בחוק אפשרות לתבוע כספית בשל נזק סביבתי?

לירון אדלר: לא.

לירון אדלר: הצעת החוק שאנחנו מדברים עליה מאפשרת לארגונים סביבתיים ולמי שנפגע מכל מיני פגיעות סביבתיות לתבוע היום תביעה אזרחית על דברים שמופיעים בחוקים אחרים.

יואב קיש: בתוספת יש רשימה של אותם ארגונים, שהוספנו אליהם את "ירוק עכשיו" לא מזמן.

לירון אדלר: בעצם זה מאפשר להם לתבוע בתביעה אזרחית דברים שבחוקים אחרים מוסדרת האכיפה הפלילית עליהם, אבל זה מאפשר לגופים עוד אכיפה.

לירון אדלר: הנושא של פגיעה בערך טבע מוגן או פגיעה בגן לאומי עד היום לא נכלל בחוק הזה.

לירון אדלר: למשל לגבי הזיהום שהיה בשמורת עברונה, היה אפשר לתקוף את זה דרך חוקים אחרים.

יואב קיש: זה לא שאנחנו נותנים לגורמים נוספים לתבוע כלכלית אלא אנחנו נותנים לאותם גורמים שהוגדרו בחוק לתבוע כלכלית נושאים נוספים שהיו מחוץ לחוק עד היום.

נורית קורן: זה בעצם יוצר אכיפה הרבה יותר רחבה.

תמרה לב: זה לא אכיפה כלכלית.

תמרה לב: אנחנו נותנים להם אפשרות בהליך אזרחי.

יואב קיש: דיברתם פה כל הזמן על פיצויים.

נורית קורן: לכן זה הצעת חוק חשובה מאוד כדי שנגרום לכך שאנשים שחושבים שאולי אם הם יעשו איזה מפגע סביבתי הם יוכלו לעבור לסדר היום, זה לא כך.

נורית קורן: יש גם תביעה אזרחית שנוכל לנהל.

יואב קיש: תודה רבה.

יואב קיש: בבקשה חברת הכנסת יעל כהן-פארן.

יעל כהן-פארן: תודה.

יעל כהן-פארן: קודם כול, אני מצטרפת לדבריה של חברתי ומברכת אותך על קיום הדיון.

יעל כהן-פארן: אני מציעה שנקדם את הצעת החוק הזאת כמה שיותר מהר.

יעל כהן-פארן: הרשימה מדברת בעד עצמה.

יעל כהן-פארן: כ-80 חברי כנסת, חלקם כבר לא חברי כנסת, אבל אני בטוחה שמחליפיהם היו גם מצביעים פה בעד ההצעה.

יואב קיש: אי אפשר לדעת, לא נדבר בשמם.

יעל כהן-פארן: לא נדבר בשמם, אבל זו איזו אמירה של כנסת ישראל כשחותמים כל כך הרבה חברי כנסת על הצעת חוק, כאשר יש באמת הסכמה מכל סיעות הבית.

יעל כהן-פארן: מה שהביא להבנה שיש פה בעיה חוקית, שאזור טבע, שמורת טבע, שטח מגוון לא נמצא באותה הגנה בחוק מפגעים סביבתיים, זה מה שקרה באשלים, ולפני כן גם בעברונה – אסונות סביבתיים גדולים מאוד.

יעל כהן-פארן: בעברונה דלף נפט בגלל רשלנות בהתנהלות של קצא"א, ובאשלים היה אחד מן האסונות הסביבתיים הגדולים בישראל בשל רשלנות של "רותם אמפרט".

יעל כהן-פארן: בעקבות האסון באשלים אמרנו: אי אפשר שאף אחד לא יכול לתבוע על פגיעה בשמורת טבע כי היא לא מנויה בין הגורמים שאפשר לתבוע בגינם בחוק מפגעים סביבתיים.

יעל כהן-פארן: תבין, החופים כן הוכנסו לשם.

יעל כהן-פארן: אז כפי שהחופים שם, היום הצעת החוק מדברת על הכנסת כל שמורות הטבע והאזורים המוגנים.

יעל כהן-פארן: בסופו של דבר הצד של הפיצוי – פיצלנו את הצעת החוק, זה הסיכום שלפיו הצעת החוק עברה בוועדת השרים לענייני חקיקה.

יעל כהן-פארן: הצעת החוק עברה מתוך הסכמה שמפוצל הסעיף שעסק בדרישת פיצויים.

יעל כהן-פארן: הוא לא יידון עכשיו, הוא לא יעבור בשלב זה.

יעל כהן-פארן: היינו רוצים שיעבור אבל אנחנו מבינים שיש פה אתגר משפטי יותר גדול.

יעל כהן-פארן: בסדר.

יעל כהן-פארן: אנחנו רוצים שגורמים אזרחיים שמנויים בחוק מפגעים סביבתיים יוכלו לתבוע לפי החוק למפגעים סביבתיים גם על פגיעה בשמורות טבע ואזורים מוגנים.

יעל כהן-פארן: זהו.

יעל כהן-פארן: תודה.

יואב קיש: תודה.

יואב קיש: את רוצה לפני שמקריאים להגיד משהו?

לירון אדלר: אציין שוועדת השרים לענייני חקיקה אישרה מהצעת החוק רק את החלק הראשון שלה, שמוסיף את הנושא של ערך טבע מוגן ושל הגנה על אזור מוגן אל תוך החוק.

לירון אדלר: יש חלק נוסף בהצעת החוק שמדבר על פיצוים.

לירון אדלר: זה לא פוצל.

לירון אדלר: ההחלטה של ועדת השרים לחקיקה הייתה לא לתמוך.

יואב קיש: אנחנו יכולים לפצל את זה.

לירון אדלר: אם רוצים, יש אפשרות לפצל את הצעת החוק ואת כל החלק השני להשאיר מפוצל.

לירון אדלר: זה אומר שאנחנו באותה הצעת חוק בשלב של אחרי קריאה טרומית.

יואב קיש: רק שלא תעשו לנו על זה עכשיו פיליבסטר במליאה, על הפיצול.

יעל כהן-פארן: הפיצול צריך לעבור הצבעה במליאה?

יעל כהן-פארן: זה מעכב לנו את הקריאה הראשונה על הצעת החוק?

יואב קיש: כן.

יואב קיש: זה צריך להיות ביחד.

יעל כהן-פארן: אז בואו נעביר את זה עכשיו בקריאה הראשונה עם מחיקה.

יעל כהן-פארן: בגלל לוח הזמנים הקצר של הכנסת הזאת לפחות נעביר את זה בקריאה הראשונה.

יעל כהן-פארן: את הפיצול, אם ירצה השם, נביא בכנסת הבאה.

לירון אדלר: זה אומר שזה לא מפוצל.

לירון אדלר: יצטרכו להביא את זה כהצעת חוק חדשה לקריאה טרומית.

לירון אדלר: יצטרכו להגיש את זה שוב.

יעל כהן-פארן: זה עדיף מאשר לדחות את ההצבעה בשבועיים.

יואב קיש: אני מקבל את בקשת המציעות ואנחנו לא נפצל.

יואב קיש: בואו נעבור להקראה, בבקשה.

לירון אדלר: הצעת חוק למניעת מפגעים סביבתיים (תביעות אזרחיות) (תיקון – מניעת פגיעה בערכי טבע מוגנים ובאזורים מוגנים), התשע"ז–2017

יואב קיש: כל השאר נמחק.

יואב קיש: יש לך התייחסות או הערות?

לירון אדלר: לא.

יואב קיש: ממשרדי הממשלה, מישהו רוצה להתייחס?

תמרה לב: אני ממשרד המשפטים.

תמרה לב: אגיד שהצעת החוק הזאת עלתה לוועדת השרים לענייני חקיקה בפעם הראשונה.

תמרה לב: אחר כך היא הועברה למשרדי הממשלה.

תמרה לב: עשינו חשיבה בין-משרדית.

תמרה לב: היו מעורבים בחשיבה הזאת כמובן המשרד להגנת הסביבה, משרד המשפטים, משרד האנרגיה ומשרד האוצר.

תמרה לב: ההסכמה על החלק הזה הייתה מקיר אל קיר.

תמרה לב: כל נושא הפיצויים, שמעלה שאלות רוחב משמעותיות שהמדינה עוד צריכה לענות עליהן, לא יעלה פה.

יואב קיש: טוב.

יואב קיש: אמיר ביידא, יועץ משפטי בקרן הקיימת לישראל, בבקשה.

אמיר ביידא: קודם כול, שלום.

אמיר ביידא: הקרן הקיימת לישראל בהחלט מברכת על התיקון.

אמיר ביידא: אנחנו חושבים שהוא תיקון חשוב מאוד.

אמיר ביידא: יש לנו שתי הצעות או שתי בקשות.

אמיר ביידא: אחת מהן, לגבי ההגדרה "פגיעה באזור מוגן".

אמיר ביידא: אנחנו מבקשים בסוף להוסיף "או ביער כהגדרתו בתוכנית".

אמיר ביידא: בסך הכול התיקון הזה כן מגן כמובן על שמורות טבע וגנים לאומיים, שהם כבר זוכים להגנה.

אמיר ביידא: הוא מגן בנוסף גם על החופים, שזה דבר מבורך מאוד.

אמיר ביידא: חסרה פה ההגנה על היערות, שגם הם לצערנו נפגעים גם מזיהומים, גם מפסולת שעלולה לגרום לשרפות.

אמיר ביידא: אני מקווה שנוכל לעשות בזה שימוש כאחד האמצעים הטובים יותר למנוע שרפות וגם לאפשר - - -

יואב קיש: יאיר פרג'ון, אישרנו כבר את מועד הבחירות במועצה האזורית חוף אשקלון.

יואב קיש: אז אתה אומר: להוסיף "יער".

אמיר ביידא: להוסיף "יער כהגדרתו בתוכנית".

אמיר ביידא: התוכנית כבר מוגדרת בהצעת החוק.

יואב קיש: מה ההתייחסות של המשרדים השונים?

תמרה לב: אין לנו התייחסות של משרד החקלאות לזה.

תמרה לב: ההצעה הזאת עלתה ברגעים האחרונים.

תמרה לב: זה אומר שאנחנו צריכים לפנות למשרד החקלאות.

תמרה לב: אולי בהמשך נבחן את זה.

יואב קיש: אנחנו נעביר את הצעת החוק בקריאה הראשונה.

יואב קיש: מכיוון שאין לנו את עמדת משרד החקלאות אני לא רוצה עכשיו לאשר את זה, אבל נרשום לנו שמשרד החקלאות יתייחס, כדי שנדע לאחר הקריאה הראשונה.

יואב קיש: יכול להיות שנוסיף את זה לאחר הקריאה הראשונה, בהכנה לקריאה השנייה והשלישית.

יואב קיש: אפשר להכניס את זה גם בדברי ההסבר.

ז תמרה לב: זה גם לא היה בדיון בוועדת השרים לענייני חקיקה.

נורית קורן: נכניס את זה.

יואב קיש: אני לא מספיק מכיר את המשמעויות.

יואב קיש: אם הייתי מבין לעומק את המשמעויות הייתי יכול לתת תשובה.

יואב קיש: מכיוון שאני לא מספיק מכיר לעומק את המשמעויות, מה זה אומר "יער" ולאן זה יכול להוביל, את ההשלכות השונות, אשמח לקבל התייחסויות של גורמים שונים ואז נחליט.

יואב קיש: רצית להגיד דבר נוסף?

אמיר ביידא: כן.

אמיר ביידא: דבר נוסף, בהגדרה "פגיעה בערך טבע מוגן", הייתי מבקש שיתווסף שטיפול יערני על ידי קק"ל, ממשק יערני על ידי קק"ל – ותיכף אסביר – לא ייחשב כפגיעה.

יואב קיש: ברור, זה הגיוני.

יואב קיש: טיפול יערני נועד למנוע שרפות.

יואב קיש: זה נראה לי הגיוני.

אמיר ביידא: בדיוק, כל דילול של עץ.

תמרה לב: כל דבר שהוא על פי דין לא נכנס.

יואב קיש: זה על פי דין?

אמיר ביידא: אני לא רוצה להיכנס כאן לשאלה האם זה על פי דין או לא על פי דין.

אמיר ביידא: לזה יש לנו את חוק גנים לאומיים, ששם זה על פי דין.

אמיר ביידא: כאן מכיוון שמדובר בתביעות אזרחיות אני לא רוצה שכל אזרח יוכל - - -

יואב קיש: את נושא הכסף הורדנו מפה.

אמיר ביידא: לא משנה, אבל עדיין אני לא רוצה שיוגשו תביעות כנגד יערן שמבצע דילול כדי למנוע שרפות ואחר כך נתווכח אם זה על פי דין.

אמיר ביידא: ברגע שהוא עושה דילול יערני במסגרת הפעילות של ממשק יערני, שמבחינת החוק הזה זה לא ייחשב כפגיעה.

יואב קיש: נשמע לי הגיוני, אלא אם יש לכם בעיה מלכתחילה עם דילול יערני.

נטע דרורי: אין בזה צורך מכיוון שבעצם יש שני מקרים: או שמדובר בעצים שהם לא ערכי טבע מוגנים, הם לא נכללים בהכרזה ואז זה בכלל לא רלוונטי; או שאם הם כן נכללים בהכרזה אז צריך היתר פגיעה, ואם ניתן היתר פגיעה על ידי מנהל הרשות אז בכל מקרה זה לא נכנס.

יואב קיש: יש היתר פגיעה ליערן כשהוא עושה את עבודתו?

יעל כהן-פארן: אם היערן עושה את עבודתו לא כחוק אז אפשר לתבוע אותו, וזה בסדר גמור.

יעל כהן-פארן: אם הוא לא עושה את זה עם היתר אז אפשר לתבוע אותו.

אמיר ביידא: זה בדיוק העניין, שאני לא רוצה שמבחינת החוק הזה, אני חושב שלא צריך להכניס את העניין הזה, אם היערן עושה את זה עם היתר או בלי היתר.

יואב קיש: אתה לא רוצה שהיערנים שלך יעבדו ללא היתרים.

אמיר ביידא: ברור.

יואב קיש: אם היערן עובד ללא היתרים אז הוא בהחלט חשוף במקום הזה.

יואב קיש: אני מצפה ממנו שיעבוד עם היתר.

יואב קיש: אם הוא עובד עם היתר אז הוא מוחרג בחוק הזה, לפי מה שאני מבין.

יואב קיש: התשובה היא שאם הוא פועל לפי הנורמה לא צריכה להיות לו בעיה.

יואב קיש: אם יש יערן שלא פועל לפי הנורמה, הוא חשוף.

אמיר ביידא: רק עוד הערה אחת לגבי משרד החקלאות.

אמיר ביידא: אין לי בעיה לקבל את ההתייחסות של משרד החקלאות, אבל אני אומר שזה לא כל כך נדרש מכיוון שלא מדובר פה על שמורות יער.

אמיר ביידא: שמורות יער הן יערות שנמצאים בניהול של משרד החקלאות לפי פקודת היערות.

יואב קיש: אגיד לך, אני אפילו לא מבין את ההבדל בין יער לשמורות יער.

יואב קיש: אתה לוקח אותי לנושא מקצועי.

יואב קיש: אני לא רוצה להחליט בלי שאני שומע עמדה מקצועית, זה הכול.

יואב קיש: לא פסלתי ולא אישרתי.

יואב קיש: אמרתי שאני רוצה לקבל עמדה מקצועית.

יואב קיש: תומר ישראל מ"ירוק עכשיו", בבקשה.

תומר ישראל: אני גם רוצה לברך.

תומר ישראל: אין לי עניין פה לעכב שום דבר.

תומר ישראל: אני רק רוצה להכניס עניין אחד שעומד על הפרק.

תומר ישראל: כל החוק הקיים, וגם התוספת שמוסיפים, מצמצמים מאוד את האפשרות להגדיר מה הוא מפגע סביבתי.

תומר ישראל: בעצם לצורך העניין, מפגע סביבתי שנמצא מחוץ לשמורות טבע או מחוץ ליער, שכרגע לא הוסיפו, זה דבר שהוא פתוח ואי אפשר להתעסק אתו.

תומר ישראל: צריך להביא את זה בחשבון.

תומר ישראל: אבל שוב, כרגע צריך להריץ את הצעת החוק, המצב הפוליטי מחייב.

יעל כהן-פארן: להיפך.

יעל כהן-פארן: יש המון מפגעים סביבתיים אחרים שמוגדרים בחוק.

יעל כהן-פארן: כאן אתה מרחיב את החוק.

תומר ישראל: אם עכשיו מתנהלת חציבה של ראש הר שלא מיועד להיות גן לאומי, אם אני לא מצליח להוכיח רעש או זיהום אוויר או כל מיני דברים נלווים, זה שהורדתי את הראש של ההר בעצם לא נחשב מפגע סביבתי לצורך העניין.

לירון אדלר: החוק בנוי כך שהוא לא מוסיף על חוקים קיימים.

לירון אדלר: הוא לוקח דברים שאסורים בחוקים קיימים ומאפשר אכיפה נוספת שלהם.

לירון אדלר: הוא לא קובע פה נורמות חדשות.

יואב קיש: אם אתה רוצה להוסיף נושאים כגון זה שתיארת להגדרה "מפגע סביבתי" אז צריך לתקן את ההגדרה, אבל לא בחוק הזה, כך אומרים לך.

יעל כהן-פארן: אולי בחוק הזה אבל לא בהליך החקיקה הנוכחי.

יואב קיש: תודה.

יואב קיש: איריס האן, בבקשה.

יואב קיש: רגע, לפני שאני סוגר את הרשימה, עוד מישהו רוצה לדבר?

יואב קיש: פרג'ון, אתה רוצה גם בעניין הזה להגיד לנו משהו?

יאיר פרג'ון: אתן לאיריס האן.

יאיר פרג'ון: אין אדם מקנא לא בבנו ולא בתלמידו.

יאיר פרג'ון: איריס הייתה חניכה שלי.

איריס האן: היום אני מנכ"לית החברה להגנת הטבע אבל התחלתי את דרכי בחברה להגנת הטבע – לא נגיד מתי, לפני שנתיים–שלוש – כמורה חיילת בבית ספר שדה שקמים בניצנים, שיאיר פרג'ון הקים אותו.

איריס האן: משם אנחנו מכירים.

איריס האן: אני רוצה לא רק לברך על הצעת החוק אלא גם להודות לאדוני היושב-ראש ולחברי וחברות הכנסת וגם למשרדי הממשלה שנרתמו לקדם את הצעת החוק הזאת.

איריס האן: כמה שהיא קטנה, היא עברה תהליך ארוך מאוד.

איריס האן: הצעת החוק הזאת היא צעד קטן אבל היא שינוי גדול מאוד.

איריס האן: היא מאפשרת למעשה לבסס את האכיפה האזרחית, את התביעה האזרחית, שהיא חשובה מאוד בנושאים סביבתיים.

איריס האן: מצב הסביבה בישראל רחוק מלהשביע רצון.

איריס האן: רשויות המדינה עושות כל מה שהן יכולות, אבל תמיד, גם בארץ כמו במקומות אחרים בעולם מקובל שיש גם אכיפה אזרחית ויש אפשרות לאזרחים לתבוע בגין עוולות סביבתיות, בנוסף למה שעושות רשויות המדינה באכיפה מינהלית או באכיפה פלילית.

איריס האן: מבחינתנו הצעת החוק הזאת היא תיקון לקונה, כי ההגדרה "מפגע סביבתי" שאבה אליה, כל פעם שהיה איזשהו תיקון חקיקה או חקיקה סביבתית חדשה תוקן חוק מניעת מפגעים ונוספה למשל שמירת הסביבה החופית שהזכירה חברת הכנסת כהן-פארן קודם.

איריס האן: אבל איכשהו הנושא הכל כך בסיסי, של פגיעה בערכי טבע מוגנים ופגיעה בשטחים מוגנים, לא נכנס.

איריס האן: לכן מבחינתנו ההרחבה של ההגדרה "מפגע סביבתי" גם לפגיעה הזאת מתבקשת.

איריס האן: אנחנו שמחים מאוד על התיקון הזה.

איריס האן: אני לא מרבה להשתמש באמירה הזאת אבל אני חושבת שעכשיו היא נכונה, שהאויב של הטוב הוא הטוב ביותר.

איריס האן: כל ההצעות שיש כאן ויכולות לעלות ואפשר לשפר, מכיוון שאנחנו נמצאים בתקופת אי-ודאות, האינטרס הראשון הוא קודם כול להעביר את הצעת החוק הזאת, שיחול עליה דין רציפות.

איריס האן: אין הרבה הצעות חוק שחתומים עליהן כל כך הרבה חברי כנסת מכל סיעות הבית.

איריס האן: זה מלמד באמת על החשיבות של הצעת החוק, וחשוב שהיא תעבור עוד בכנסת הזאת.

איריס האן: בכל התיקונים אפשר יהיה לדון בהרחבה בהכנה לקריאה השנייה והשלישית.

איריס האן: תודה, ואני מקווה שנתקדם עם זה.

יואב קיש: תודה רבה.

יואב קיש: אני תמיד שמח שאני יכול לעשות דברים שהם בתמיכת החברה להגנת הטבע.

יואב קיש: סיימנו עם הדוברים.

יואב קיש: חברות הכנסת, אתן רוצות להגיד עוד משהו לפני שנעבור להצבעה?

נורית קורן: נפעל כמה שיותר מהר כדי שנעביר את הצעת החוק בקריאה הראשונה לפחות.

יואב קיש: אני מקווה שביום שני הצעת החוק כבר תעלה להצבעה במליאה.

יואב קיש: סיימנו את הדיון.

יואב קיש: אני מעלה להצבעה את הצעת החוק בתיקונים כפי שנאמרו לקריאה הראשונה.

יואב קיש: מי בעד?

יואב קיש: מי נגד?

יואב קיש: מי נמנע?

יואב קיש: בעד – 3

יואב קיש: נמנעים – אין הצעת חוק למניעת מפגעים סביבתיים (תביעות אזרחיות) (תיקון – מניעת פגיעה בערכים טבעיים מוגנים), התשע"ז-2017 נתקבלה.

יואב קיש: הצעת החוק נתקבלה פה אחד.

יואב קיש: תודה רבה לכולם.

יואב קיש: הישיבה נעולה.